Source: https://domov.sme.sk/c/2479786/sud-definitivne-uznal-borzu-vinnym-z-vrazdy.html
Timestamp: 2017-04-25 18:50:00+00:00
Document Index: 515864

Matched Legal Cases: ['Súd ', 'Súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ', 'Súd ']

Súd definitívne uznal Boržu vinným z vraždy - domov.sme.sk
Zobraziť všetky sekcie Súd definitívne uznal Boržu vinným z vraždy
Bratislava 23. novembra TASR) - Najvyšší súd SR dnes definitívne uznal údajného bossa košického podsvetia Dušana Borženského, zvaného Borža, za vinného ... 23. nov 2005 o 16:00 TASR
Písmo:A-|A+60Bratislava 23. novembra TASR) - Najvyšší súd SR dnes definitívne uznal údajného bossa košického podsvetia Dušana Borženského, zvaného Borža, za vinného z nedovoleného ozbrojovania, poškodzovania cudzej veci a najmä z vrážd a prípravy vraždy šéfa konkurenčného klanu Karola Kolárika. Borža si tak môže začať odpykávať trest 14 rokov odňatia slobody. Súd mu znížil trest o jeden rok. Senát Najvyššieho súdu nevyhovel odvolaniu prokurátora, ktorý žiadal preskúmať tie body obžaloby, v ktorých Boržovcov košický krajský súd oslobodil. Verdikt vyriekol v bratislavskom ústave na výkon väzby za prísnych bezpečnostných opatrení. Vec s Jozefom T. Najvyšší súd vrátil košickému krajskému súdu na opätovné prejednanie. Jozefovi T. však 26. novembra uplynie zákonná lehota väzby a súdiť ho budú na slobode. Košický súd ho pôvodne uznal vinným z ťažkého ublíženia na zdraví, výtržníctva a vraždy Vladimíra Višňovca zo 17. februára 2001 v martinskom bare Alpia a vymeral mu 11 rokov odňatia slobody. Najvyšší súd potvrdil tresty pre Petra Kinloviča a Radka Brecka, ktorí dostali po 12 rokov a Jozefovi Stojkovi potvrdil trojročný trest. Aj keď podľa košického súdu spáchal Borža skutky ako člen organizovanej skupiny, ktorú riadil a prípravu trestných činov financoval, krajský senát neakceptoval návrh prokurátora udeliť mu výnimočný trest. V čase vraždy Kolárika nebolo totiž ešte príslušné ustanovenie v trestnom zákone. Na druhý pokus vraždy mal Kolárika zastreliť zo samopalu pri jeho bytovke na Talinskej ulici Jozef Stojka, ktorému ľudia z konkurenčného klanu 27. novembra 1999 na terase reštaurácie brutálne zavraždili syna. Strelec sa však v poslednej chvíli rozhodol nekonať. Borža napokon úlohou strelca poveril nebohého Miroslava Vančíka, ktorý maskovaný parochňou 16. decembra 1999 Kolárika v aute doslova rozstrieľal samopalom. Auto, v ktorom sa odviezol z miesta činu, a šaty boržovci spálili za mestskou časťou Krásna nad Hornádom a v neďalekom lese.
Borženského oslobodili v prípade vraždy majiteľa baru Triton Dritona Mehmetiho v Lemešanoch z 19. mája 2000. Košický súd dospel k názoru, že Borža v bare bol a na nebohého strieľal. Jeho skutok však nekvalifikovali ako trestný čin, ale nutnú obranu. Mehmeti tam totiž po roztržke zastrelil dvoch Boržových ochrankárov, jedného ťažko zranil a v ďalšej streľbe mu zabránil práve Borža. Jeho spoločníkov oslobodili aj spod bodu obžaloby, podľa ktorej mali pred prvým pokusom vraždy Kolárika zhotoviť nástražný výbušný systém a v aute ho prepraviť pred reštauráciu Šport v Košiciach, kde Kolárik chodieval. Systém, v ktorom mala byť výbušnina, 200 kíl železných úlomkov a kanistre benzínu, sa totiž nikdy nenašiel. Pri posudzovaní viny súd vychádzal najmä z výpovedí chráneného svedka Martina Trojana, ktorý bol členom Boržovej skupiny, ale súhlasil so zaradením do programu chráneného svedka a dostal prezidentskú milosť. Súd prihliadal aj na výpovede ďalších takmer sto svedkov a početné znalecké posudky. Súdny proces trval od februára 2002. Nechajte si posielať ranný prehľad najdôležitejších správ e-mailom